Baltijas valstu nacionālo bibliotēku seminārnometne "LiLaEst 2024"
LiLaEst 2024
57 fotogrāfijas
Lietuvos nacionalinė Martyno Mažvydo biblioteka
Baltijas valstu nacionālo bibliotēku seminārnometne "LiLaEst 2024" notika no 2024. gada 11. līdz 13. jūnijam Siguldā.
No 2024. gada 11. līdz 13. jūnijam Siguldā norisinājās 37. Baltijas valstu nacionālo bibliotēku tradicionālais vasaras seminārs “LiLaEst 2024”, kas notiek ik pēc diviem gadiem jau kopš 1968. gada. Šāda veida seminārnometnes sniedz iespēju regulāri satikties nacionālo bibliotēku darbiniekiem ar mērķi dalīties pieredzē un veidot profesionālos kontaktus, vienlaikus no kaimiņvalstu kolēģiem smeļoties iedvesmu savas iestādes attīstībai un jauniem risinājumiem.
Šogad LiLaEst rīkoja Latvijas Nacionālā bibliotēka, aicinot tikties Siguldā gan Igaunijas Nacionālās bibliotēkas delegāciju ar direktoru Martinu Ēvelu (Martin Öövel), gan Lietuvas Nacionālās bibliotēkas kolēģus ar direktori Aušrini Žilinskieni (Aušrinė Žilinskienė) priekšgalā. Trīs dienu programma sastāvēja no atskata uz pēdējo divu gadu svarīgākajiem notikumiem, sasniegumiem un atziņām seminārnometnes pirmajā dienā. Savukārt semināra otrā diena iesākās ar Britu bibliotēkas (British Library) direktora vietnieces Lizas Džolijas (Liz Jolly) pieslēgšanos Zoom platformā, lai klātesošos informētu par aktuālo situāciju bibliotēkā pēc kiberuzbrukuma pagājušajā gadā, kā arī atziņām, kas tam sekojušas. Pēcāk bibliotēku kolēģiem bija iespēja iejusties krīzes situācijas izspēlē, kas tika organizēta krīzes menedžmenta eksperta Jāņa Vanaga vadībā. Pēc simulācijas beigām bija iespēja dalīties ar atziņām, kas radās krīzes izspēles gaitā. Pēcāk korporatīvo pārmaiņu eksperts, lektors Miķelis Bendiks klātesošos iepazīstināja ar pārmaiņu jēgu, iespējām un izdzīvošanas stratēģijām. Dienu noslēdza triju valstu nacionālo bibliotēku vadības pārstāvju diskusija par Baltijas Nacionālo bibliotēku nākotnes lomu. Semināra trešajā dienā bibliotēku darbinieki apciemoja Siguldas novada Kultūras centru “Devons”, kur viņus viesmīlīgi uzņēma tā vadītāja Jolanta Borīte, informējot par lasītprasmes veicināšanas programmām, pašvaldības bibliotēku darbu un citām novada aktualitātēm. Seminārs noslēdzas dalībnieku grupai viesojoties Siguldas Jaunajā pilī un Siguldas pilsdrupās.
Latvijas Nacionālās bibliotēkas fotogrāfiju arhīvs (Kolekcija)
Latvijas Nacionālās bibliotēkas konferenču, semināru, sanāksmju materiāli (Kolekcija)
Copyrighted: Ir aizsargāts ar autortiesībām